खानेपानी समस्या समाधानमा जनताको सहभागिता
धरान उपमहानगरपालिकामा खानेपानी समस्या समाधान गर्न कोकाहा खोलाको पानी ल्याउन जनता आफै श्रमदानमा उत्रेका छन् । सुख्खा याममा धरानमा पानीको हाहाकार हुनेगर्छ । पानीका समस्याले सर्बसाधारणलाई सास्ती खेप्नुपर्ने समस्या नयाँ होइन । गत स्थानीय तहको निर्वाचनमा निर्वाचित हुनुभएका हर्कराज राईको मुख्य एजेण्डा नै खानेपानी समस्या समाधान गर्ने रहेको थियो ।
निशा राई धरान, बैशाख १३ गते । धरान उपमहानगरपालिकामा खानेपानी समस्या समाधान गर्न कोकाहा खोलाको पानी ल्याउन जनता आफै श्रमदानमा उत्रेका छन् । सुख्खा याममा धरानमा पानीको हाहाकार हुनेगर्छ । पानीका समस्याले सर्बसाधारणलाई सास्ती खेप्नुपर्ने समस्या नयाँ होइन । गत स्थानीय तहको निर्वाचनमा निर्वाचित हुनुभएका हर्कराज राईको मुख्य एजेण्डा नै खानेपानी समस्या समाधान गर्ने रहेको थियो ।धरानका मुख्य समस्या खानेपानीको समाधान गर्न धरानको खोला खोल्साबाट खानेपानीको समस्या समाधान गर्न नगर प्रमुख राई लागिपर्नु भएको छ । गत शनिबारदेखि प्रमुख राईसँगै स्थानीय सर्वसाधारण पनि श्रममा सहयोग गरिरहनुभएको छ । बर्खा याममा श्रमदानबाट नै पकुवा, निसाने, भालु खोला र सर्दुखर्दु खोलाको पानीट्याङ्कीमा संकलन गरी बर्खा याममा पानी जोहो गर्नुभएको थियो । बर्खायाममा अल्पकालिन व्यवस्था गरेर खानेपानी बोर्डले तिर्नुपर्ने बिजुलीको बिलमा एक महिनामा १० लाख रकम उपमहानगरको बचत भएको थियो । हाल धरान वडा २० को कोकाहा खोलाबाट पनि पानी ल्याउन श्रमदान जुटाएर बराहाक्षेत्र नगरपालिकाको सिमाना हुँदै पहाडका भीर र अक्करे पहरा हुँदै ५ इन्च पाइप विस्तार गरिरहनुभएको छ ।  कोकाहाबाट धरानसम्म घुमाउँदै ल्याउँदाको दूरी करिब ३० किलोमिटर पर्छ  । उक्त पानी धरानमा झार्न सके खानेपानीको आधाभन्दा बढी समस्या समाधान हुने स्वकीय सचिव सुदर्शन लिम्बुले बताउनुभयो । उहाँको अनुसार श्रम अभियानलाई साथ दिन यतिबेला दैनिक कम्तिमा सयदेखि दुई सय जना सहभागी हुने बताउनुभयो  । शनिबार सयौंको संख्यामा श्रमदानमा सरिक हुने गरेका छन् । तीमध्ये ५० प्रतिशत व्यक्ति धरान बाहिरबाट आउनेगरेको उपमहानगरपालिकाले जनाएको छ । नगर प्रमुख राईको खानेपानी परियोजनाको म्यानेजर दत्तकुमार लिम्बुका अनुसार खानेपानी ल्याउने कामका लागि हालसम्म करिब साढे ९ करोड रुपियाँ नगद र जिन्सी सहयोग प्राप्त भएको छ  । खानेपानीकै लागि भनेर स्वदेश र विदेशबाट आर्थिक सहयोग प्राप्त भएको उहाँले बताउनुभयो ।  कोकाहा खानेपानी योजना सम्पन्न गर्न गत चैत २५ मा सिल्भर इन्टरटेनमेन्टको सहयोगमा ‘च्यारिटी कन्सर्ट फर कोकाहा खानेपानी धरान’ भएको थियो । त्यसमा पनि ३६ लाख १८ हजार रुपियाँ उठेकोमा खर्च कटाएर २८ लाख ३६ हजार रुपियाँ सहयोग आएको गत सोमबार पत्रकार सम्मेलन गरी आयोजकले जानकारी गराएको थियो ।   धरानमा पानीको माग दैनिक करिब ३ करोड लिटर रहेको धरान खानेपानी व्यवस्थापन बोर्डका निर्देशक इन्जिनियर राजु पोखरेलले बताउनुभयो । उहाँका अनुसार भूमिगत पानी दैनिक १ करोड ६० लाख लिटर र सतहको हिउँदमा ४० लाख लिटर मात्र छ । त्यसैले दैनिक करिब १ करोड लिटर पानी अपुग भएकाले धरानमा खानेपानीमा समस्या भएको बताउनुभयो । 